კრაკენის ზღვა

კრაკენის ზღვა — სითხის უდიდესი აუზი სატურნის თანამგზავრ ტიტანის ზედაპირზე. 2008 წელს აღმოაჩინა კოსმოსურმა ხომალდმა „კასინიმ“; სახელი ეწოდა ნორვეგიული მითოლოგიის ზღვის მონსტრის, კრაკენის პატივსაცემად.

აღწერა
კრაკენის ფართობი 400 000 კმ²-ია და მიჩნეულია სითხის უდიდეს აუზად ტიტანის ჩრდილოეთ პოლარულ რეგიონში. მაქსიმალური სიღრმე სავარაუდოდ 160 მეტრია, 1,5 სმ სიმაღლის თავთხელი კაპილარული ტალღები კი 0,7 მ/წმ სიჩქარით გადაადგილდება. მისი, როგორც ნახშირწყალბადების (ძირითადად თხევადი მეთანი) ზღვის სტატუსი რადარული ფოტოგრაფიის გზით განისაზღვრა. სავარაუდოდ, კრაკენის ზღვა დედამიწის კასპიის ზღვაზე დიდია. 

ზღვაში მდებარეობს კუნძული — მაიდა-ისნულა. შესაძლებელია, რომ კრაკენის ზღვა ჰიდროლოგიურად დაკავშირებული იყოს ტიტანის მეორე უდიდეს ზღვასთან — ლიგეიასთან. 

ერთ ადგილას, ზღვა დაახლოებით 17 კმ სიგანემდე ვიწროვდება და გიბრალტარის სრუტის ზომას იღებს; ამ ადგილს კრაკენის ხორხს უწოდებენ და სავარაუდოდ, იქ მნიშვნელოვანი დინებებია. ტიტანის ორბიტული ექსცენტრიულობა შესაძლოა განაპირობებდეს ზღვის 1-მეტრიან მოქცევებს 0,5 მ/წმ სიჩქარით, ასევე მორევებსაც. 

სამომავლოდ, NASA-სა და ევროპის კოსმოსური სააგენტოს ერთობლივი, სატურნის სისტემის მისიის ფარგლებში, კრაკენის ზღვაში დაგეგმილია ზონდის დასმა, რომელიც შეისწავლის მის შემადგენლობას, სიღრმესა და მრავალ სხვა მახასიათებელს.

გალერეა

რესურსები ინტერნეტში

Labelled map of Titan's north polar region, based on radar imagery, showing lakes and seas

სქოლიო

კატეგორია:ტიტანის ტბები